DA Den Europæiske Unions Tidende CE 259/83

Frihandelsaftale med Golfstaternes Samarbejdsråd

P6_TA(2008)0181

Europa-Parlamentets beslutning af 24. april 2008 om frihandelsaftalen mellem EF og Golfstaternes Samarbejdsråd

(2009/C 259 E/15)

Europa-Parlamentet,

— der henviser til sin beslutning af 13. juli 1990 om betydningen af den frihandelsaftale, der skal indgås mellem EØF og Samarbejdsrådet for Golfstaterne (1),

— der henviser til sin beslutning af 22. maj 2007 om et globalt Europa — eksterne aspekter af konkurrenceevnen (2),

— der henviser til sin beslutning af 23. maj 2007 om fremme af anstændigt arbejde for alle (3),

— der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget »Det globale Europa: I konkurrencen på verdensmarkedet. Et bidrag til EU's strategi for vækst og beskæftigelse« (KOM(2006)0567),

— der henviser til Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en fælles europæisk tilgang til statsejede investeringsfonde (KOM(2008)0115),

— der henviser til den økonomiske aftale mellem medlemmerne af Golfstaternes Samarbejdsråd, der vedtoges den 31. december 2001 i Muscat i Sultanatet Oman, og til Doha-erklæringen fra Golfstaternes Samarbejdsråd om iværksættelsen af en toldunion for Golfstaternes Samarbejdsråd af 21. december 2002,

— der henviser til artikel 188 C og 188 N, stk. 6, litra a), nr. v), i Lissabontraktaten, ifølge hvilke Rådet skal anmode om Europa-Parlamentets godkendelse forud for indgåelsen af enhver international aftale, der dækker områder, hvor den almindelige lovgivningsprocedure finder anvendelse,

— der henviser til Europa-Parlamentets årlige betænkninger om menneskerettighederne,

— der henviser til forretningsordenens artikel 108, stk. 5,

A. der henviser til, at EU fortsat bør prioritere et multilateralt handelssystem baseret på regler og oprettet af Verdenshandelsorganisationen (WTO), som er det bedste forum for fair og rimelige internationale handelsregler og til sikring af overholdelsen heraf,

B. der henviser til, at respekt for og fremme af menneskerettighederne er afgørende for indgåelsen af enhver aftale mellem EU og et hvilket som helst land,

C. der henviser til, at Golfstaternes Samarbejdsråd (GCC) er EU's sjettestørste eksportmarked, og at EU er GCC's vigtigste handelspartner; der henviser til, at EU's eksport til GCC er alsidig og overvejende består af maskiner og transportudstyr (56 % i 2006), mens EU's import fra GCC hovedsagelig består af brændstoffer og derivater,

D. der henviser til, at GCC-staterne har præferenceadgang til EU's marked i henhold til EU's generelle præferencearrangement (GSP),

E. der henviser til, at virksomheder i EU stadig står over for alvorlige hindringer i samhandelen med GCC-staterne og til, at navnlig loftet på 50 % for aktieposter i lokale virksomheder afholder mange virksomheder i EU fra at investere i disse lande,

1. mener, at en handelsaftale med GCC er et nyttigt supplement til det multilaterale WTO-system, forudsat den omfatter væsentlig mere end toldnedsættelser og omhandler kvalitative betingelser i forbindelse med handel, herunder effektive bestemmelser om menneskerettigheder og sociale og miljømæssige standarder;

2. mener i betragtning af behovet for mere bæredygtige handelsmønstre med henblik på bekæmpelse af klimaændringer, at adgang til energiressourcer er et spørgsmål om en multilateral fastlæggelse af regler, der ikke må undergraves af bilaterale handelsaftaler, hvor der konkurreres om de gunstigste adgangsbetingelser;

3. er bekymret over forsinkelserne i forhandlingsprocessen, men konstaterer med interesse, at der er gjort betydelige fremskridt siden 2007; opfordrer begge parter til at gøre væsentlige fremskridt inden for de områder, der stadig ikke er færdigbehandlet, forud for ministermødet mellem EU og GCC den 26. maj 2008;

4. anmoder EU-institutionerne og GCC om at udbygge deres politiske og sociale dialog samtidig med, at de etablerer og udbygger harmoniske økonomiske relationer;

Gensidig markedsadgang

5. betoner, at adgangen til markedet, ud over nedsættelse eller ophævelse af kvoter og toldsatser og liberalisering af ikke-toldmæssige hindringer, er af afgørende betydning;

6. opfordrer Kommissionen til omhyggeligt at fastlægge foranstaltninger vedrørende produktstandarder (støtte til kapacitetsopbygning og udveksling af menneskelige ressourcer); minder om, at det egentlige sigte med de vedtagne standarder er, at de gennemføres, hvilket forudsætter at de omfattes af tvistbilæggelsesordningen;

7. lægger stor vægt på en effektiv håndhævelse af intellektuelle ejendomsrettigheder; opfordrer til, at der indgås en frihandelsaftale, hvor videnskabeligt og teknisk samarbejde og intellektuel ejendomsret er et vigtige elementer i aftalen;

8. er bekymret over den konkurrenceforvridning, der eventuelt kan opstå i flere GCC-stater som følge af offentlige subsidier eller andre fordele i forbindelse med adgangen til råstoffer til lavere priser end de verdensmarkedspriser, der betales af virksomheder i EU, og mener, at de gældende WTO-regler om subsidier og udligningsforanstaltninger bør bekræftes i frihandelsaftalen;

9. er bekymret over den asymmetriske udvikling i de grænseoverskridende investeringer, idet EU's investeringer i GCC-området er faldet, mens Golfstaternes investeringer i EU er steget; foreslår derfor, at samarbejdet i forbindelse med konkurrencepolitikken forbedres;

10. understreger, at alle eksportsubsidier på kort sigt bør ophæves; mener, at der også bør ske en prioritering af de kvantitative restriktioner;

Spørgsmål inden for enkelte sektorer

11. understreger betydningen af, at der som et led i aftalen i højere grad gennemføres en liberalisering af tjenesteydelser og investeringer og af offentlige indkøb samtidig med, at behovet for at sikre almene, tilgængelige og bæredygtige offentlige tjenesteydelser til rimelige priser og med høje kvalitetsnormer for alle respekteres;

12. mener, at det med aftalen bør tilstræbes at forbedre gennemsigtigheden og ansvaret i forbindelse med investeringer foretaget af statsejede investeringsfonde;

13. er bekymret over de ikke-toldmæssige hindringer, som f.eks. restriktioner for erhvervsorienterede tjenesteydelser, hvor en mindskelse af urimelige begrænsninger kunne indebære, at virksomheder fra GCC-staterne får adgang til billigere og mere effektive bank- og forsikringstjenesteydelser samt juridiske tjenesteydelser;

14. glæder sig over Kommissionens ovennævnte meddelelse om en fælles europæisk tilgang til statsejede investeringsfonde, navnlig forslaget om en adfærdskodeks for investeringsaktiviteterne; fremhæver betydningen af, at der foretages en evaluering af disse fondes rolle inden for de følsomme sektorer i Europa;

15. kræver indførelse af en bestemmelse om, at producenterne inden for den petrokemiske industri i GCC-staterne skal anvende internationale priser for dens råstoffer; mener, at adgang til råstoffer til lave priser bør betragtes som subsidier, der begrænser den fair konkurrence, og dermed behandles som dumping i henhold til WTO;

16. opfordrer Kommissionen til fremover at fremme anvendelsen af euroen i samhandelen mellem medlemsstaterne og GCC-staterne;

Bæredygtig udvikling

17. betoner, at menneskerettighedsklausuler, der lader sig håndhæve, er en væsentlig del af en frihandelsaftale med et hvilket som helst land eller område og bør indgå i aftalen som en suspensionsklausul;

18. mener, at et ambitiøst kapitel om en bæredygtig udvikling er en væsentlig del af aftalen, og minder om, at det endelige mål er en gennemførelsen af vedtagne normer; mener, at dette kræver, at tvistbilæggelsesordningen finder anvendelse for dette kapitel;

19. mener, at ratificeringen og den fuldstændige gennemførelse i landene i Golfstaternes Samarbejdsråd af den ramme, som er fastlagt i De Forenede Nationers konvention om bekæmpelse af grænseoverskridende organiseret kriminalitet, De Forenede Nationers konvention mod korruption og den internationale konvention om beskyttelse af vandrende arbejdstageres og deres familiemedlemmers rettigheder bør spille en væsentlig rolle for at sikre, at frihandelsaftalen ledsages af normer for bekæmpelse af korruption, for gennemsigtighed og sociale normer;

20. fastholder, at respekt for de demokratiske principper og de grundlæggende rettigheder som fastlagt i FN's verdenserklæring af 10. december 1948 om menneskerettigheder bør være inspirationskilde for parternes interne og eksterne politik; støtter de bestræbelser, som GCC-staterne har truffet for at håndtere forskelsbehandlingen af kvinder, især på arbejdsmarkedet;

21. forventer, at parterne med aftalen forpligtes til at ratificere de vigtigste konventioner fra Den Internationale Arbejdsorganisation og sikre en effektiv gennemførelse heraf; opfordrer indtrængende Kommissionen til at overveje, hvordan landene kan tilskyndes til at forbedre deres arbejdsstandarder, især i forbindelse med vandrende arbejdstagere, som udgør hovedparten af arbejdsstyrken i de fleste GCC-stater;

22. foreslår, at der oprettes en mekanisme, hvorved anerkendte menneskerettighedsorganisationer og arbejdstager- og arbejdsgiverorganisationer kan forelægge anmodninger om aktioner, som ville blive behandlet inden for et nærmere fastlagt tidsrum, og som kunne resultere i bestemmelser om fortsat opfølgning og revision for at opretholde presset mod krænkelser af arbejdstagernes rettigheder;

23. anmoder Kommissionen om at forelægge en ajourført bæredygtighedsvurdering, navnlig for så vidt angår foranstaltninger, der kan være nødvendige for at begrænse de negative virkninger for bestemte grupper eller sektorer;

24. opfordrer Kommissionen til at overveje en ændring af handelsmønstrene som følge af den gensidige liberalisering og især virkningerne i form af forringet indtjening fra GSP, med henblik på at fastlægge de størst mulige toldnedsættelser;

25. fremhæver, at ud over frihandelsaftalen bør samarbejdet mellem EU og GCC fremmes, navnlig på områder som bæredygtig udvikling, klimaændringer og energieffektivitet, herunder bestemmelser om vedvarende energi og Galileo-programmet;

26. henstiller til begge parter at verificere områder med et udvidet samarbejde som led i det eksisterende Euro-Middelhavspartnerskab og især inden for direkte udenlandske investeringer;

Europa-Parlamentets rolle

27. forventer, at Lissabontraktaten vil træde i kraft, inden forhandlingerne afsluttes, således at Parlamentet skal godkende en sådan aftale; anmoder Kommissionen om at stille forhandlingsmandatet fra 2001 til rådighed for Parlamentet;

*

* *

28. pålægger sin formand at sende denne beslutning til Rådet, Kommissionen og regeringerne og parlamenterne i medlemsstaterne og i GCC-staterne samt til GCC's generalsekretær.

(1) EFT C 231 af 17.9.1990, s. 216.

(2) »Vedtagne tekster«, P6_TA(2007)0196.

(3) »Vedtagne tekster«, P6_TA(2007)0206.